### NN 96/2017 (27.9.2017.), Odluka o pokretanju postupaka za ustrojavanje diplomskih sveučilišnih studija, integriranih preddiplomskih i diplomskih sveučilišnih studija te poslijediplomskih studija za potrebe Oružanih snaga Republike Hrvatske

VLADA REPUBLIKE HRVATSKE

2207

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/11, 119/14 i 93/16) i članka 48. Zakona o znanstvenoj djelatnosti i visokom obrazovanju (»Narodne novine«, br. 123/03, 105/04, 174/04, 2/07 – Odluka Ustavnog suda Republike Hrvatske, 46/07, 45/09, 63/11, 94/13, 139/13, 101/14 – Odluka Ustavnog suda Republike Hrvatske i 60/15 – Odluka Ustavnog suda Republike Hrvatske), Vlada Republike Hrvatske je na sjednici održanoj 22. rujna 2017. godine donijela

ODLUKU

O POKRETANJU POSTUPAKA ZA USTROJAVANJE DIPLOMSKIH SVEUČILIŠNIH STUDIJA, INTEGRIRANIH PREDDIPLOMSKIH I DIPLOMSKIH SVEUČILIŠNIH STUDIJA TE POSLIJEDIPLOMSKIH STUDIJA ZA POTREBE ORUŽANIH SNAGA REPUBLIKE HRVATSKE

I.

Ovom Odlukom pokreće se postupak za ustrojavanje i akreditiranje sljedećih studija za potrebe Oružanih snaga Republike Hrvatske čiji će nositelj biti Sveučilište u Zagrebu:

– diplomskoga sveučilišnog studija Vojno inženjerstvo

– diplomskoga sveučilišnog studija Vojno vođenje i upravljanje

– integriranoga preddiplomskog i diplomskoga sveučilišnog studija Vojno inženjerstvo

– integriranoga preddiplomskog i diplomskoga sveučilišnog studija Vojno vođenje i upravljanje.

II.

Studiji iz točke I. ove Odluke počet će se izvoditi u akademskoj godini 2018./2019., a provodit će se u Oružanim snagama Republike Hrvatske – Hrvatskom vojnom učilištu »Dr. Franjo Tuđman« i sastavnicama Sveučilišta u Zagrebu, kao suizvoditeljima provedbe studija.

III.

Ovom Odlukom pokreće se postupak za ustrojavanje i akreditiranje poslijediplomskoga sveučilišnog (doktorskog) studija i poslijediplomskoga specijalističkog studija za potrebe Oružanih snaga Republike Hrvatske, čiji će nositelj biti Sveučilište u Zagrebu.

IV.

Poslijediplomski studiji iz točke III. ove Odluke počet će se izvoditi završetkom postupka ustrojavanja i akreditiranja, najkasnije do početka akademske godine 2022./2023., a provodit će se u Oružanim snagama Republike Hrvatske – Hrvatskom vojnom učilištu »Dr. Franjo Tuđman« i sastavnicama Sveučilišta u Zagrebu, kao suizvoditeljima provedbe poslijediplomskih studija.

V.

Ovlašćuje se potpredsjednik Vlade Republike Hrvatske i ministar obrane da, u ime Vlade Republike Hrvatske, sa Sveučilištem u Zagrebu potpiše sporazume o ustrojavanju studija iz točaka I. i III. ove Odluke.

VI.

Financijska sredstva za provedbu ove Odluke osigurana su u državnom proračunu Republike Hrvatske, na razdjelima Ministarstva obrane i Ministarstva znanosti i obrazovanja.

VII.

Za provedbu ove Odluke zadužuju se Ministarstvo obrane i Ministarstvo znanosti i obrazovanja.

Za provedbu ove Odluke osniva se Povjerenstvo koje čine tri predstavnika Ministarstva obrane, od kojih je jedan čelnik Povjerenstva i dva predstavnika Ministarstva znanosti i obrazovanja.

VIII.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/17-04/332

Urbroj: 50301-29/23-17-2

Zagreb, 22. rujna 2017.

Predsjednik
 mr. sc. Andrej Plenković, v. r.